તમારું સંતાન જો તમારું કહ્યું ના માને તો બીજા કોઈ પણ વડીલ કે ઉંમરમાં મોટા લોકોનું કહેવાનું માનશે નહીં. બાળક નાનું હોય ત્યારથી જ તેના ઘડતરમાં ધ્યાન આપો. તેને કોઈ વાત સમજાવવી હોય તો સખ્તાઈ અપનાવવાને બદલે શાંતિથી સમજાવો. જે વસ્તુ તમે તેને શીખવવા માગો છો બાળકની સામે પહેલાં તે કાર્ય તમે કરો. ગુસ્સો કે જબરદસ્તી ક્યારેય કરવી નહીં. બાળકને મોટા સાથે કેવી રીતે વાત કરવી તે શીખવો. જ્યારે મોટા લોકો વાત કરતા હોય ત્યારે વચ્ચે બોલતા અટકાવો. બાળક જ્યારે નાનું હોય ત્યારે તેની દરેક સારી બાબતને બિરદાવો. જેને કારણે તેને સારાં કાર્યો કરવાની આદત પડશે. સૌથી સરળ રસ્તો તો એ છે કે તમે તમારાં બાળકોને જેવા બનાવવાં ઇચ્છો છો, એવું વર્તન ઘરમાં તમે કરો. બાળક તેની આસપાસના વાતાવરણમાંથી જ ઘડાય છે. બાળક નાનું હોય ત્યારે એ જ્યારે પણ તમારી વાત માને ત્યારે તેને નાની ગિફ્ટ આપો, પણ ધ્યાન રહે આ વસ્તુની આદત ન બનાવો. તેમજ ગિફ્ટની લાલચે કોઈ કામ બાળક પાસે કરાવો નહીં, કેમ કે મોટા થયા પછી આદત બદલવી અઘરી છે.